বাংলাদেশের হিন্দুদের জন্য জনস্বার্থ মামলা শুনল না সুপ্রিম কোর্ট

নয়াদিল্লি: বাংলাদেশের (Bangladesh) হিন্দুদের রক্ষার্থে হওয়া জনস্বার্থ মামলা শুনতে রাজি হল না সুপ্রিম কোর্ট (Supreme Court)। সর্বোচ্চ আদালতের অভিমত, অন্য দেশের ব্যাপারে এই আদালত কীভাবে হস্তক্ষেপ করবে? লুধিয়ানার ভগবান জগন্নাথ রথযাত্রা মহোৎসব কমিটির চেয়ারম্যান এবং ইসকন মন্দির স্টিয়ারিং বোর্ডের ভাইস চেয়ারম্যান রাজেশ ধান্দার মামলায় এই মন্তব্য করলেন প্রধান বিচারপতি সঞ্জীব খান্না (Chief Justice Sanjiv Khanna) ও বিচারপতি সঞ্জয় কুমারের (Justice Sanjay Kumar)।

বিষয়টি সম্পূর্ণভাবে বৈদেশিক সম্পর্কের বিষয়। অন্য দেশ সম্পর্কে এই আদালত কীভাবে মন্তব্য করবে? আর একটি দেশ, বিশেষত প্রতিবেশী দেশ সম্পর্কে কিছু বলাটাই অস্বাভাবিক। আদালতের এই মন্তব্যের পরিপ্রেক্ষিতে মামলাকারীর তরফে আবেদন প্রত্যাহার করে নেওয়া হয়।

আরও পড়ুন: সুপ্রিম কোর্টে ধাক্কা খেলেন নীতীশ কুমার, কোন মামলায় জানেন?

উল্লেখ্য, বাংলাদেশ থেকে পালিয়ে আসা হিন্দুদের ভারতীয় নাগরিকত্বের আবেদনপত্র পেশের সময়সীমা বৃদ্ধির আবেদন। বাংলাদেশে ভারতীয় হাই কমিশন মারফত সংখ্যালঘু হিন্দুদের প্রয়োজনীয় সহায়তা ও সাহায্য দানের জন্য স্বরাষ্ট্র ও বিদেশ মন্ত্রককে নির্দেশ দেওয়ার দাবি। সেখানকার হিন্দুদের উপর হয়ে চলা হিংসা বন্ধে আন্তর্জাতিক আইন অনুযায়ী বাংলাদেশের উপর চাপ সৃষ্টি করার প্রয়োজনীয়তা আছে বলেও দাবি জানান মামলাকারী।

প্রসঙ্গত, গত বছরের অগাস্ট মাসে ছাত্র আন্দোলনের হাত ধরে বাংলাদেশে শেখ হাসিনা সরকারের পতন ঘটে। দায়িত্ব নেয় মহম্মদ ইউনুসের নেতৃত্বাধীন অন্তর্বর্তী সরকার। কিন্তু রাজনৈতিক পালাবদলের সঙ্গেই ওপার বাংলায় সংখ্যালঘুদের উপর অত্যাচার বাড়তে থাকে। যদিও সবকিছু নিয়ন্ত্রণে আছে বলে একাধিকবার সাফাই দিয়েছে বাংলাদেশের অন্তর্বর্তী সরকার।